Všeobecne záväzné nariadenie
hlavného mesta Slovenskej republiky Bratislavy
č. 7/2001
z 28. júna 2001
ktorým sa vyhlasuje záväzná časť aktualizácie územného plánu zóny A6, rok 2000
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) a e) zákona Slovenskej národnej rady č. 377/1990 Zb. o hlavnom meste Slovenskej republiky Bratislave a § 27 ods. 2 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov ustanovuje:

§ 1
Predmetom aktualizácie územného plánu zóny A6, rok 2000 je územie v katastrálnom území Staré Mesto v rozsahu podľa zakreslenia v prílohe tohto nariadenia.

§ 2
Funkčné využívanie jednotlivých lokalít, zakreslených v prílohe tohto nariadenia, ktoré bolo určené v územnom pláne zóny A6 z roku 1985 v znení aktualizácií územného plánu zóny Slavín A6 z roku 1994 a roku 1996 sa mení takto:
1.	v sektore 7a z funkcie občianska vybavenosť na funkciu bývanie,
2.	v sektore 7c z funkcie občianska vybavenosť na funkciu zeleň,
3.	v sektore 21 z funkcie občianska vybavenosť na zmiešané funkcie občianskej vybavenosti a bývania,
4.	v sektore 65 z funkcie zeleň na funkciu bývanie,
5.	v sektore 75 z funkcie šport na funkciu zeleň.

§ 3
(1) Záväzné regulatívy priestorového usporiadania a funkčného využívania pozemkov a stavieb sa stanovujú v tejto štruktúre, definovanej vo výkresoch č. 5A a 5B grafickej časti aktualizácie územného plánu zóny A6, rok 2000:
a)	vymedzenie sektorov,
b)	regulatívy funkčného využitia územia a neprípustná funkčná náplň v území,
c)	regulácia spôsobu využitia územia:
-	typologický druh zástavby pre funkciu bývanie,
d)	regulačné prvky priestorového usporiadania:
-	index zastavanej plochy,
-	index zelene - prírodnej plochy,
-	stavebné čiary,
-	maximálna podlažnosť objektov, 
-	minimálna veľkosť stavebnej parcely,
e)	umiestnenie chránených častí krajiny, významných krajinných a ostatných prvkov územného systému ekologickej stability na jednotlivých pozemkoch.
(2) Záväzné regulatívy priestorového usporiadania a funkčného využívania pozemkov a stavieb sú vymedzené vo výkresoch č. 5A a 5B aktualizácie územného plánu zóny A6, rok 2000.

§ 4
Aktualizácia územného plánu zóny A6, rok 2000 podľa tohto nariadenia je uložená a možno do nej nahliadnuť na Magistráte hlavného mesta Slovenskej republiky Bratislavy, na Miestnom úrade mestskej časti Bratislava – Staré Mesto, na Krajskom úrade v Bratislave a na Okresnom úrade Bratislava I.

§ 5
Toto všeobecne záväzné nariadenie nadobúda účinnosť 1. septembra 2001.

Jozef Moravčík
primátor